钦定古今图书集成/明伦汇编/官常典/第571卷 > 纥石烈德
## 钦定古今图书集成/明伦汇编/官常典/第571卷 > 纥石烈德

按《金史》本传：“德字广之，真定路山春猛安人。明昌二
年进士，调南京教授，察廉能，迁厌次令，补尚书省令
史，除同知洒州防御事，监察御史，大名治中，安曹、𥙿
三州刺史，历同知临潢大兴府事。贞祐二年，迁肇州
防御使。是岁，肇州升为武兴军节度，德为节度使，宣
抚司署都提控。肇州围急，食且尽，有粮三百船在鸭
子河”，去州五里，不能至。德乃浚濠增陴，筑甬道，导濠
水属之河，凿陷马阱，伏甲其旁以拒守，一日兵数接，
士殊死战。渠成，船至城下，兵食足，围乃解。改辽东路
转运使，军民遮道挽留，乘夜乃得去。蒲鲜万奴逼上
京，德与部将刘子元战却之。迁东京留守，历保静、武
胜军节度使。兴定二年，以本官行六部事。三年，以节
度权元帅右都监，与左都监、单州经略使完颜仲元，
俱行元帅府于宿州。四年，迁工部尚书。明年，召还中
都，是岁卒。